”Landbrugets og fiskeriets græsrødder er nu gået sammen om et projekt, der skal redde de to betrængte erhverv.”

Sådan startede TV Avisen en historie 1. april 1993. Og det lød da heller ikke helt utænkeligt, at de to – også dengang pressede - erhverv ville indgå i et samarbejde.

Men derefter ophørte logikken også.

For dét, der skulle samle de to erhverv, var en fælles satsning på opdrætningen af gensplejsede lungefisk på landets marker.

Køerne på marken blev erstattet af de sydamerikanske lungefisk, hvor billederne viste, hvordan landmændene vandede og fodrede dem på marken.

Ja, der var sågar en 'markfisker', der nød de relativt lette (og tørre) forhold, som han kunne kaste linen ud i.

I det øjeblik stod det nok klart for mange seere, at den absurde nyhed var DR's dengang årlige bidrag til aprilsnar-traditionen.

Aprilsnarrens historie kort fortalt

Aprilsnarren har været en folkelig tradition i århundreder. Der er faktisk eksempler, hvor folk er blevet narret 1. april, der går helt tilbage til 1600-tallet.

Dengang narrede man hinanden til at "løbe en april". Det betød, at man narrede en anden til at hente noget, der ikke eksisterede.

Siden det 20. århundrede har medierne taget traditionen til sig. BBC tilskrives æren som det første medie, der bragte en aprilsnar i nyhederne. Det skete i 1957, hvor de berettede om et rekordår på de schweiziske spaghettiplantager. I indslaget viste de optagelser af spaghettibønderne, der høstede spaghetti fra træerne i metervis.

"Nyheden" snød flere seere, som ivrigt henvendte sig for at høre, hvor man kunne skaffe sit helt eget spaghettitræ hjemme i England.

DR's TV Avisen bragte sin første aprilsnar i 1981 – en tradition, der holdt i over to årtier. Men for flere år siden besluttede DR, at vi ikke længere laver aprilsnar.

Denne beslutning er kun blevet styrket, efter 'fake news'-debatten er kommet på banen, hvor andre medier nu også har valgt at droppe traditionen.

Vi kan nu se tilbage på aprilsnarren i nyhederne – heriblandt om gensplejsede lungefisk fra regnskoven til landbrug – som en tid, hvor den falske nyhed var forbeholdt én dag om året.

Se den absurde aprilsnar fra 1993 ovenfor.